Suomen urheilu 2018

Suomen urheilu 2018 käsittelee vuoden 2018 merkittäviä uutisia ja tapahtumia suomalaisessa urheilussa.

Vuoden urheilija 

Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:

Amerikkalainen jalkapallo 

 Euroopan-mestaruuskilpailut pelattiin 29.7.–4.8. Vantaalla. Suomi voitti pronssiottelussa Ruotsin 35–21.

Ampumahiihto 

 Pyeongchangin olympialaisissa Kaisa Mäkäräinen sijoittui henkilökohtaisilla matkoilla parhaimmillaan yhteislähtökilpailussa kymmenenneksi ja 15 kilometrillä 13:nneksi. Sekaviestissä Suomi, jonka joukkueeseen Mäkäräisen lisäksi kuuluivat Laura Toivanen, Tero Seppälä ja Olli Hiidensalo, sijoittui kuudenneksi. Miesten henkilökohtaisilla matkoilla parhaat suomalaissaavutukset olivat Hiidensalon 19:s ja Seppälän 20:s sija 10 kilometrillä.
 Maailmancupissa 2017–2018 naisten kokonaiskilpailun voitti Kaisa Mäkäräinen kolmannen kerran urallaan. Hän voitti kauden aikana kaksi osakilpailua, 14.1. Ruhpoldingin yhteislähtökilpailun ja 24.3. Tjumenin takaa-ajokilpailun, joka oli kauden toiseksi viimeinen kilpailu.
 Maailmancupkaudella 2018–2019 Kaisa Mäkäräinen voitti joulukuussa kauden viidestä ensimmäisestä osakilpailusta kolme.

Autourheilu 

 Rallin MM-sarjassa Toyota-kuljettaja Jari-Matti Latvala voitti marraskuussa ajetun Australian rallin ja sijoittui loppupisteissä neljänneksi. Samoin Toyotalla ajanut Esapekka Lappi oli MM-sarjassa viides ja Ford-kuljettaja Teemu Suninen kahdestoista. Tallimestaruuden voitti Tommi Mäkisen johtama Toyota.
 Formula 1 -sarjassa Ferrarilla ajanut Kimi Räikkönen sijoittui kolmanneksi ja Mercedes-kuljettaja Valtteri Bottas viidenneksi. Räikkönen voitti 21.10. Yhdysvaltain Grand Prix'n. Bottas ei voittanut yhtään osakilpailua mutta sijoittui seitsemän kertaa toiseksi.

Cheerleading 

 Cheerleadingin maailmanmestaruuskilpailuissa 25.–27.4. Orlandossa, Yhdysvalloissa Suomen naisten maajoukkue voitti kaikkien aikojen ensimmäisenä ei-yhdysvaltalaisena joukkueena naisten cheer-sarjan maailmanmestaruuden.

Golf 

 Mikko Korhonen voitti kesäkuussa kolmantena suomalaismiehenä Euroopan-kiertueen osakilpailun Itävallan Atzenbruggissa ja ansaitsi voitostaan 167 000 euroa. Hän nousi toisena suomalaismiehenä maailmanrankingissa sadan parhaan joukkoon ja pelasi toisena suomalaismiehenä major-turnauksessa osallistuessaan elokuussa PGA Championshipiin.

Jalkapallo 

 Suomen miesten maajoukkue voitti Kansojen liigassa oman lohkonsa. Se voitti neljässä ensimmäisessä ottelussaan Unkarin kotikentällään 1–0, Viron niin kotona kuin vieraissakin 1–0 sekä Kreikan kotiottelussaan 2–0. Viimeiset vierasottelunsa Suomi hävisi Kreikalle ja Unkarille.
 Suomen naisten maajoukkue pelasi vuonna 2017 alkaneen MM-karsintansa loppuun. Tammikuussa joukkue pelasi vieraskentällä Israelin kanssa maalittoman tasapelin. Huhtikuussa Suomi hävisi Helsingissä Espanjalle 0–2 ja kesäkuussa Itävallalle samoin numeroin kunnes se neljä päivää edellisen ottelun jälkeen voitti vieraskentällä Serbian 0–2. Karsinta päättyi elo-syyskuussa kahteen vierastappioon, Espanjalle 5–1 ja Itävallalle 4–1. Suomi sijoittui lohkossaan kolmanneksi eikä selviytynyt MM-kilpailuihin.
 Maalivahti Lukas Hradeckýn edustama Eintracht Frankfurt voitti 19.5. Berliinissä pelatussa Saksan cupin loppuottelussa Bayern Münchenin 3–1. Kaudeksi 2018–2019 Hradecky siirtyi toiseen Bundesliigassa pelaavaan seuraan, Bayer Leverkuseniin.
 Alle 19-vuotiaiden poikien Euroopan-mestaruuskilpailut pelattiin 16.–29.7. Seinäjoella ja Vaasassa. Suomi hävisi kaikki kolme alkulohko-otteluaan.
 Alle 17-vuotiaiden tyttöjen Euroopan-mestaruuskilpailuissa 9.–21.5. Liettuassa Suomi sijoittui alkulohkossaan toiseksi hävittyään Saksalle sekä voitettuaan Liettuan ja Alankomaat. Välierässä Suomi hävisi Espanjalle 0–1. Epävirallisessa pronssiottelussa ratkaistiin kolmas eurooppalainen MM-kisoihin pääsevä joukkue ja siinä Suomi voitti Englannin 2–1. Ikäluokan maailmanmestaruuskilpailuissa 13.11.–1.12. Uruguayssa Suomi hävisi alkulohkossaan Uudelle-Seelannille ja Ghanalle sekä pelasi tasan Uruguayn kanssa eikä selviytynyt jatko-otteluihin.

Jääkiekko 

 Pyeongchangin olympialaisissa Suomen naisten maajoukkue saavutti pronssia voitettuaan pronssiottelussa venäläisten olympiaurheilijoiden joukkueen 3–2. Suomen Jenni Hiirikoski valittiin kisojen parhaaksi puolustajaksi ja hänen lisäkseen suomalaisista valittiin tähdistökentälliseen maalivahti Noora Räty. Suomen miesten maajoukkue putosi jatkosta puolivälierissä hävittyään Kanadalle 0–1. Suomalaisista tähdistökentälliseen valittiin hyökkääjä Eeli Tolvanen.
 Miesten MM-kilpailuissa Tanskassa Suomi putosi jatkosta puolivälierissä hävittyään Sveitsille 2–3. Alkulohkossaan Suomi hävisi vain Tanskalle ja Saksalle ja oli lohkonsa ykkönen. Suomen Sebastian Aho teki yhdeksän maalia ja oli kisojen paras maalintekijä.
 KalPa voitti ensimmäisenä suomalaisena joukkueena Spengler Cupin.
 NHL-kauden 2017–2018 parhaana maalivahtina palkittiin Vezina Trophylla Nashville Predatorsin Pekka Rinne.

Jääpallo 

 Naisten maailmanmestaruuskilpailuissa 9.–13.1. Chengdenissä, Kiinassa Suomi sijoittui neljänneksi hävittyään pronssiottelussa Norjalle 5–2.
 Miesten maailmanmestaruuskilpailuissa 29.1.–4.2. Habarovskissa, Venäjällä Suomi voitti pronssiottelussa Kazakstanin 8–4.

Keilailu 

 Miesten maailmanmestaruuskilpailuissa 23.11.–5.12. Hongkongissa suomalaisista lähimpänä mitalia olivat parikilpailussa viidenneksi sijoittuneet Joonas Jähi ja Sami Konsteri sekä triokilpailussa samalle sijalle yltäneet Kimmo Lehtonen, Jari Ratia ja Niko Oksanen.
 Naisten Euroopan-mestaruuskilpailuissa 6.–17.6. Brysselissä, Belgiassa Eliisa Hiltunen saavutti hopeaa mastersissa, Sanna Pasasen ja Reija Lundénin kanssa triokilpailussa sekä Pasasen, Lundénin, Petra Eriksson-Solan ja Vilma Salon kanssa joukkuekilpailussa.

Koripallo 

 NBA:ssa ensimmäisen kautensa Chicago Bullsissa pelannut Lauri Markkanen valittiin tulokkaiden tähdistöviisikkoon.

Lentopallo 

 Miesten maailmanmestaruuskilpailuissa 9.–30.9. Italiassa ja Bulgariassa Suomi voitti ensimmäisellä kierroksella viidestä ottelustaan kaksi mutta hävisi kaikki kolme toisen kierroksen otteluaan ja sijoittui 24 joukkueen turnauksessa 16:nneksi.

Lumilautailu 

 Pyeongchangin olympialaisissa Enni Rukajärvi saavutti pronssia slopestylessa.

Nyrkkeily 

 Naisten maailmanmestaruuskilpailuissa 15.–24.11. New Delhissä, Intiassa Mira Potkonen päätyi sijoille 5–8 hävittyään puolivälieräottelunsa alle 60-kiloisten sarjassa ja Elina Gustafsson on alle 69-kiloisissa sijoilla 9–16.
 Naisten Euroopan-mestaruuskilpailuissa 5.–12.6. Sofiassa, Bulgariassa Mira Potkonen voitti alle 60-kiloisten sarjassa uransa ensimmäisen arvokisakultamitalin ja Elina Gustafsson teki saman alle 69-kiloisissa.

Paini 

 Maailmanmestaruuskilpailuissa 20.–28.10. Budapestissa, Unkarissa Petra Olli voitti kultaa alle 65-kiloisten sarjassa. Loppuottelussa hän voitti kanadalaisen Danielle Lappagen pistein 6–5.
 Euroopan-mestaruuskilpailuissa 30.4.–6.5. Kaspijskssa, Venäjällä Petra Olli voitti kultaa vapaapainin alle 65-kiloisten sarjassa ja Elias Kuosmanen saavutti pronssia kreikkalais-roomalaisen painin alle 97-kiloisten sarjassa.

Pesäpallo 

 Joensuun Maila voitti ensimmäistä kertaa miesten Suomen-mestaruuden. Loppuotteluissa se voitti Kouvolan Pallonlyöjät otteluvoitoin 3–0. Pronssille sijoittui Vimpelin Veto.
 Naisten Suomen-mestaruuden voitti jyväskyläläinen Kirittäret, joka voitti loppuotteluissa tamperelaisen Manse PP:n otteluvoitoin 3–0. Pronssille sijoittui Porin Pesäkarhut.
 Itä–Länsi-otteluissa 29.6.–1.7. Joensuussa Länsi voitti naisten ottelun supervuoroparin jälkeen 1–2 ja Itä miesten ottelun 2–0.

Pikaluistelu 

 Pyeongchangin olympialaisissa Mika Poutala sijoittui 500 metrillä neljänneksi ja 1 000 metrillä 16:nneksi. Pekka Koskela oli 500 metrillä 19:s ja 1 000 metrillä 36:s. Elina Risku sijoittui 500 metrillä 28:nneksi.
 Sprinttimaailmanmestaruuskilpailuissa 3.–4.3. Changchunissa, Kiinassa Mika Poutala sijoittui miesten kilpailussa viidenneksi ja Elina Risku naisten kilpailussa 15:nneksi.
 Euroopan-mestaruuskilpailut 5.–7.1. Kolomnassa, Venäjällä kilpailtiin ensimmäistä kertaa matkakohtaisina kilpailuina. Mika Poutala saavutti 500 metrillä hopeaa, mikä oli hänen uransa ensimmäinen arvokisamitali. Suomi sai hopeaa myös joukkuesprintissä joukkueella Harri Levo, Pekka Koskela ja Mika Poutala. Poutala sijoittui 1 000 metrillä viidenneksi, Koskela 500 metrillä kuudenneksi ja Elina Risku naisten 500 metrillä 11:nneksi.

Pohjoismaiset hiihtolajit 

 Pyeongchangin olympialaisissa Iivo Niskanen voitti kultaa 50 kilometrin perinteisen tyylin hiihdossa. Krista Pärmäkoski saavutti kolme mitalia: hopeaa 30 kilometrillä sekä pronssia yhdistelmäkilpailussa ja 10 kilometrillä.
 Lentomäen maailmanmestaruuskilpailuissa 18.–21.1. Oberstdorfissa, Saksassa Janne Ahonen sijoittui 22:nneksi. Joukkuekilpailussa Suomi jäi kahdeksanneksi eli viimeiseksi.
 Tour de Skillä 30.12.2017–7.1.2018 Sveitsissä, Saksassa ja Italiassa Krista Pärmäkoski sijoittui neljänneksi, Kerttu Niskanen kuudenneksi ja Aino-Kaisa Saarinen 15:nneksi. Suomalaismiehistä paras oli 35:nneksi sijoittunut Antti Ojansivu.

Sulkapallo 

 Anu Nieminen aloitti vuoden alussa Suomen Sulkapalloliiton päävalmentajana.

Taitoluistelu 

 Pyeongchangin olympialaisissa Emmi Peltonen sijoittui naisten kilpailussa 20:nneksi.
 Maailmanmestaruuskilpailuissa 19.–25.3. Milanossa, Italiassa Viveca Lindfors sijoittui naisten kilpailussa 16:nneksi. Jäätanssin lyhytohjelmassa Cecilia Törn ja Jussiville Partanen sijoittuivat 23:nneksi ja miesten lyhytohjelmassa Valtter Virtanen 35:nneksi.
 Euroopan-mestaruuskilpailuissa 15.–21.1. Moskovassa, Venäjällä Emmi Peltonen sijoittui yhdeksänneksi ja Viveca Lindfors 14:nneksi naisten kilpailussa. Jäätanssissa pari Cecilia Törn / Jussiville Partanen oli 15:s ja miesten kilpailussa Valtter Virtanen 19:s.
 Muodostelmaluistelun maailmanmestaruuskilpailuissa 6.–7.4. Tukholmassa, Ruotsissa Marigold IceUnity voitti kultaa ja Team Unique sijoittui neljänneksi.

Uinti 

 Lyhyen radan maailmanmestaruuskilpailuissa 11.–16.12. Hangzhoussa, Kiinassa Jenna Laukkanen sijoittui neljänneksi 50 metrin ja viidenneksi 100 metrin rintauinnissa sekä seitsemänneksi 100 metrin sekauinnissa. Ida Hulkko oli kahdeksas 50 metrin rintauinnissa. Sekajoukkueiden viesteissä Suomi sijoittui kahdesti kahdeksanneksi.
 Pitkän radan Euroopan-mestaruuskilpailuissa 3.–9.8. Glasgow'ssa, Isossa-Britanniassa Mimosa Jallow saavutti pronssia 50 metrin selkäuinnissa. Ida Hulkko oli 50 metrin rintauinnissa viides ja Ari-Pekka Liukkonen 50 metrin vapaauinnissa seitsemäs.
 Nuorten Euroopan-mestaruuskilpailut järjestettiin 25.6.–8.7. Mäkelänrinteen uintikeskuksessa, Helsingissä ja taitouinnin osalta Tampereen uintikeskuksessa. Lauren Hallaselkä saavutti hopeaa kolmen metrin ponnahduslautahypyissä ja pronssia Anni Paloheimon kanssa parihypyissä 14–15-vuotiaiden tyttöjen sarjassa. Ratauinnissa ainoa suomalaisfinalisti oli 200 metrin perhosuinnissa kuudenneksi sijoittunut Laura Lahtinen.

Voimistelu 

 Joukkuevoimistelun maailmanmestaruuskilpailuissa 7.–10.6. Budapestissa, Unkarissa tamperelainen Minetit saavutti hopeaa ja espoolainen OVO Team sijoittui neljänneksi.

Yleisurheilu 

 Euroopan-mestaruuskilpailuissa 6.–12.8. Berliinissä, Saksassa suomalaisista pistesijoille ylsivät kuudenneksi keihäänheitossa sijoittunut Antti Ruuskanen, kuudenneksi 4 × 100 metrin viestijuoksussa sijoittunut joukkue, johon kuuluivat Eetu Rantala, Otto Ahlfors, Oskari Lehtonen ja Samuel Purola, sekä kahdeksanneksi 3 000 metrin estejuoksussa sijoittunut Topi Raitanen.

Lähteet

Viitteet 

Vuoden 2018 urheilu
2018